V. Palko, poslanec: (2008-09-11):
Vážené pani poslankyne, vážení páni poslanci, aby bolo jasné, nejde o nejaký zákaz týrania. Ochrana dieťaťa je zaručená už teraz zákazom akéhokoľvek týrania. Akékoľvek týranie je už teraz za súčasného právneho stavu nezákonné a trestné. Dovoľte, aby som zacitoval niektoré ustanovenia z už teraz platného Trestného zákona. Napríklad v Trestnom zákone je pasáž Trestné činy proti zdraviu, ublíženie na zdraví. § 155 Trestného zákona hovorí: „Kto inému úmyselne spôsobí ťažkú ujmu na zdraví, potrestá sa odňatím slobody na 4 roky až 10 rokov.“ A v odseku 2: „Odňatím slobody na 5 rokov až 12 rokov sa páchateľ potrestá, ak spácha tento čin na chránenej osobe.“ Alebo na inom mieste – Trestné činy proti rodine a mládeži § 208, ktorý sa volá Týranie blízkej a zverenej osoby a kde sa hovorí v odseku 1: „Kto týra blízku osobu alebo osobu, ktorá je v jeho starostlivosti alebo výchove, spôsobujúc jej fyzické utrpenie alebo psychické utrpenie, potrestá sa odňatím slobody na 3 roky až 8 rokov,“ a tak ďalej. Toľko citácie, vážené panie poslankyne a páni poslanci, z teraz platného Trestného zákona, ktorý chráni deti pred akýmkoľvek týraním a chráni ich prísne. Ale my tu ideme zavádzať niečo nové, absolútny zákaz akýchkoľvek telesných trestov. A takéto niečo, obávam sa, dámy a páni, je fackou zdravému rozumu a je to útok na výchovu a na rodinu. A potom je to tým pádom aj útok na mravnosť, pretože je to práve výchova, ktorá vštepuje deťom rozdiel medzi tým, čo je správne a nesprávne, čo sa má a čo sa nemá, čo je mravné a nemravné. A, pani ministerka, touto novelou nejde od vás o nový prístup, podobnú škodlivosť ste už predložili a vaša väčšina to schválila v školskom zákone. Aj tam išlo o absolútny zákaz trestov. A rovnako ako v tomto prípade ste, pani ministerka, v skutočnosti zákonom nechránili žiaka, ale oslabili postavenie učiteľa. Tak ako učiteľ, ktorý nedokáže adekvátne potrestať chuligána v lavici, nie je učiteľ, tak rodič, ktorý nemôže dať dieťaťu výchovnú facku, či po zadku, nie je rodič. Tým útočíte na výchovu v škole, na výchovu v rodine a obávam sa, že výsledkom bude spoločnosť, v ktorej nevládnu pravidlá, v ktorej nefunguje výchova, nefunguje spravodlivý trest, ale vládne tam beztrestnosť a teda násilie a chuligáni a neskôr gangy. Pýtam sa, pani poslankyne, páni poslanci, či má niekto dnes pocit, že disciplinovanosť detí na našich školách narastá. Má niekto taký pocit? A nemáme náhodou pocit, že naopak, tam narastá chaos? Nemáme pocit, že z učiteľov sa stávajú doslova mučeníci? Preto považujem tento návrh za útok na zdravý rozum a tradície a spochybnenie výchovy, ktorú sme dostali vlastne aj my všetci od našich vlastných rodičov. Tento útok má podstatu ideologickú a podstatu politickú. Tou ideologickou je rozklad rodiny. Falošná ochrana detí je útok na rodičov, lebo trest, ktorý je spravodlivý, oprávnený a umiernený, takýto trest patrí do výchovy odjakživa. A výchova bez trestu nebude lepšou. Dieťa sa stavia na úroveň rodiča a ja sa pýtam, akým právom, čo sa tým sleduje. Čo sme sami neboli deťmi a nevieme, čo nám všetkým, vám všetkým dali výchovou naši, vaši vlastní rodičia? Politickou rovinou návrhu je servilnosť voči Rade Európy. Pýtam sa, či jej odporúčania majú byť pre nás viac ako naše reálne skutočné potreby tu u nás, doma. Keby to nebolo také škodlivé, bolo by to smiešne. Preto konštatujem, že v druhom čítaní poslanci Konzervatívnych demokratov Slovenska predložia návrh, aby boli všetky tieto podľa nás zhubné časti zákona vylúčené. Aby sme sa my poslanci nemohli vyhovárať na vládu a jej novelu, rozhodnime o nej potom my sami a som zvedavý ako. Ďakujem za pozornosť.